|  |
| --- |
| Til høringsparterne   |

Høring over udkast til forslag til lov om ændring af miljøbeskyttelsesloven og vandforsyningsloven (målrettet indsats for beskyttelse af boringsnære beskyttelsesområder og præcisering af forholdet til 25 meters beskyttelseszonen omkring vandboringer)

Miljøministeriet sender hermed ovennævnte udkast til lovforslag i offentlig høring fra den 20. november 2023 til den 18. december 2023 via Høringsportalen.

Derudover er link til Høringsportalen og høringsmaterialet sendt til de organisationer, myndigheder m.v., der er anført på vedlagte høringsliste.

Miljøministeriet gør opmærksom på, at der ved afgivelse af høringssvar samtykkes til offentliggørelse af høringssvaret, herunder afsenders navn og adresse. Kopi af høringssvar oversendes til Folketingets Miljø- og Fødevareudvalg.

Der tages forbehold for lovtekniske ændringer af det vedlagte udkast til lovforslag.

Miljøministeriet vil i øvrigt invitere interessenterne til et høringsmøde snarest muligt, hvor der vil kunne blive stillet spørgsmål til lovforslaget. Information herom følger snarest muligt.

# Lovforslaget

Lovforslaget indeholder forslag til ændring af miljøbeskyttelsesloven og vandforsyningsloven og er en udmøntning af regeringens akutplan for beskyttelse af drikkevandet.

Formålet med lovforslaget er at styrke beskyttelsen af drikkevandet ved fremover at forpligte kommunerne til at sikre beskyttelsen af de boringsnære beskyttelsesområder (BNBO), hvor der ifølge en kommunal vurdering er en risiko for forurening ved erhvervsmæssig anvendelse af pesticider i området. I dag er dette ikke et krav, men en mulighed efter eksisterende regler i miljøbeskyttelseslovens §§ 24 og 26 a og vandforsyningslovens § 13 d.

Kommunal pligt til at udstede påbud eller give forbud

I den foreslåede § 24 a, stk. 1, i miljøbeskyttelsesloven indsættes en pligt for kommunerne til at udstede påbud eller forbud mod erhvervsmæssig anvendelse af pesticider inden for de BNBO, hvis kommunen som led i en risikovurdering har fundet, at der er et beskyttelsesbehov.

Kommunerne har fra 1. januar 2019 til den 31. december 2022 været forpligtede til at gennemgå BNBO, med henblik på at vurdere behovet for indsatser til beskyttelse af nuværende og fremtidige drikkevandsinteresser mod fare for forurening fra erhvervsmæssig anvendelse af pesticider efter reglerne i bekendtgørelse om vurdering af boringsnære beskyttelsesområder og indberetning (BNBO-bekendtgørelsen).

Den seneste status fra oktober 2023 viser, at der er gennemført indsatser i 315 BNBO og vurderet, at der er behov for indsatser i 2.717 BNBO, hvoraf der er tilbudt frivillige aftaler i 815 BNBO.

BNBO-bekendtgørelsen vil blive genudstedt og forventes at træde i kraft samtidig med lovforslaget. Herved skal det sikres, at kommunerne løbende vurderer beskyttelsesbehovene i de BNBO, som fremover udpeges pga. eksempelvis nye vandindvindinger, eller hvis der sker ændringer af betydning for beliggenheden, formen eller det arealmæssige omfang af den eksisterende BNBO. Dette kan være tilfældet, hvis den tilladte vandindvindingsmængde øges eller sænkes, eller hvis BNBO genberegnes på baggrund af nye data.

Påbud eller forbud efter den foreslåede § 24 a vil skulle udstedes i de gældende BNBO, som de fremgår af bilag 5 i bekendtgørelse om udpegning af drikkevandsressourcer (udpegningsbekendtgørelsen). Bekendtgørelsen udstedes en gang årligt på baggrund af data fra kommunerne.

Undtagelser til forpligtelsen i § 24 a, stk. 1

§ 24 a, stk. 2, oplister en række undtagelser til kravet i stk. 1, hvorefter forpligtelsen til at udstede påbud eller forbud ikke gælder. Undtagelserne vedrører samlet set situationer, hvor der allerede er iværksat beskyttelsesforanstaltninger, som yder en tilsvarende beskyttelse som efter stk. 1.

Undtagelserne indeholder 1) påbud eller forbud efter miljøbeskyttelseslovens § 24, 2) aftaler om dyrkningspraksis eller andre restriktioner i arealanvendelsen efter vandforsyningslovens § 13 d, 3) forbud eller andre foranstaltninger, som er nødvendige for at sikre nuværende eller fremtidige drikkevandsinteresser mod forurening med pesticider efter miljøbeskyttelseslovens § 26 a, eller 4) andre beskyttelsesforanstaltninger som udgør en tilsvarende beskyttelse som efter stk. 1.

Ved andre beskyttelsesforanstaltninger efter den foreslåede § 24 a, stk. 2, nr. 4), skal bl.a. forstås de frivillige aftaler, som vandforsyninger og grundejere er blevet opfordret til at indgå med bistand fra kommunerne som opfølgning på tillægsaftalen til pesticidstrategien fra 2017 til 2022 og BNBO, der dyrkes økologisk, hvor der ikke anvendes pesticider godkendt til konventionelt brug.

Aftaler om pesticidfri drift inden påbud eller forbud

Før den kommunale pligt til at give påbud eller udstede forbud træder i kraft, indsættes det i en ny foreslået § 13 f, at vandforsyningerne inden da forsøger at indgå aftaler med grundejerne om dyrkningspraksis eller andre restriktioner i arealanvendelsen, som har til formål at beskytte drikkevandsressourcen i BNBO.

Der vil også kunne indgås aftaler om andre forhold, heriblandt eksempelvis gødskningsforbud eller områder, der ligger uden for BNBO, men dette ligger dog uden for anvendelsesområdet af den foreslåede § 13 f.

Kommunen vil også kunne indgå aftaler efter stk. 1 med grundejeren, hvis vandforsyning og grundejer ikke lykkes med at indgå aftalen.

Efter den foreslåede § 13 f, stk. 2, tinglyser vandforsyningen aftalen efter stk. 1 for grundejerens regning. Hvis det er kommunen, der indgår aftalen, skal kommunen sørge for, at aftalen bliver tinglyst. Herved tydeliggøres det over for andre, der eventuelt anvender pesticider inden for BNBO, at det ikke er tilladt at anvende pesticider. Aftalen knytter sig således til det pågældende område og ikke til den enkelte grundejer.

Efter § 13 f, stk. 2, finder § 119 i lov om offentlige veje anvendelse ved udbetaling af det aftalte beløb. Det indebærer, at det aftalte beløb skal udbetales uden unødigt ophold i forbindelse med, at aftalen indgås.

Bemyndigelsesbestemmelser

I § 24 a, stk. 5, indsættes en bemyndigelsesbestemmelse, hvorefter miljøministeren vil kunne fastsætte regler om frister for at give påbud eller forbud og krav til indholdet af påbud eller forbud.

Bemyndigelsen forventes at blive udmøntet i en bekendtgørelse om indholdskrav til og frister for aftaler om pesticidfri drift og påbud eller forbud om erhvervsmæssig anvendelse af pesticider i BNBO.

Det forventes, at der i bekendtgørelsen bl.a. vil blive fastsat nærmere regler om frister for hvornår, der skal være udstedt et påbud eller forbud, efter risikovurderingen er foretaget. Der vil også blive fastsat regler om, at kommunen skal tage højde for afvikling af eksisterende markplaner i forhold til, hvornår der stilles krav om, at påbud eller forbud skal efterleves af grundejeren.

Ligeledes vil der blive indsat en bemyndigelse i den foreslåede § 13 f, stk. 3, som skal kunne fastsætte regler om tidsfrister, vilkår og rammer for aftalen.

Erstatning for påbud eller forbud og taksation

Der indsættes en erstatningsbestemmelse i miljøbeskyttelseslovens § 64 e, idet påbud eller forbud efter § 24 a, stk. 1, skal modsvares af fuld erstatning til den pågældende grundejer, der omfattes af kommunens påbud eller forbud og som kan få et økonomisk tab som følge heraf. Af denne vil det fremgå, at erstatning for påbud eller forbud efter § 24 a skal betales af de forbrugere af vandet, der har fordel af beskyttelsen.

Det betyder i praksis, at det er de forbrugere, der får vand fra den boring, hvori beskyttelsen gælder, der skal betale for erstatningen. Udgiften vil blive dækket ved en forhøjelse af vandtaksten eller det faste årlige bidrag.

Udgifterne til erstatning i forbindelse med påbud eller forbud mod erhvervsmæssig anvendelse af pesticider i BNBO forventes at resultere i en marginal gennemsnitlig stigning i vandtaksten. Private borgere ventes at få en gennemsnitlig takststigning på 3 øre per m3, svarende til 2,5 kr. årligt. En gennemsnitlig landbrugsbedrift ventes en gennemsnitlig takststigning på ca. 2 øre per m3, svarende til ca. 22 kr. årligt. En gennemsnitlig erhvervsdrivende ventes at få en takststigning på ca. 2 øre per m3, svarende til ca. 11 kr. årligt.

Det er kommunen, der fastsætter erstatningsniveauet ud fra en samlet vurdering af det økonomiske tab, som den pågældende grundejer forventes at have. Fastsættelsen af erstatningens størrelse afgøres af kommunen og vil kunne påklages til taksationskommissionen af grundejer og vandforsyning.

Erstatningen skal, uanset om sagen påklages til taksationskommissionen, udbetales senest samtidigt med, at påbud eller forbud skal efterleves af grundejeren. Hvis der klages over erstatningens størrelse til taksationskommissionen, vil dette således ikke have opsættende virkning.

Hvis taksationskommissionen afsiger en kendelse om en erstatning, der enten er højere eller lavere end den erstatning, der er blevet udbetalt i forbindelse med påbud eller forbud, og denne afgørelse er endelig, vil dette få betydning for den erstatning, som grundejer har fået udbetalt. Efterreguleringen af erstatningsbeløbet vil ske enten ved tilbagesøgning eller efterbetaling til grundejeren.

Klager over påbud eller forbud efter § 24 a

Påbud eller forbud efter § 24 a vil kunne påklages til Miljø- og Fødevareklagenævnet efter gældende regler i miljøbeskyttelseslovens § 91.

Der indsættes imidlertid et nyt stykke i miljøbeskyttelseslovens § 95, stk. 3, hvorefter klager over afgørelser efter § 24 a som udgangspunkt ikke får opsættende virkning, medmindre Miljø- og Fødevareklagenævnet bestemmer andet. Det betyder, at tidspunktet for hvornår en grundejer skal efterleve et påbud eller forbud efter § 24 a ikke udskydes, indtil klagen er afgjort hos Miljø- og Fødevareklagenævnet.

Først hvis Miljø- og Fødevareklagenævnet kommer frem til, at et påbud eller forbud efter § 24 a ikke kan opretholdes, og afgørelsen herefter ikke længere er gældende, vil en grundejer igen kunne anvende pesticider inden for BNBO. I de tilfælde, hvor et påbud eller forbud ophæves, må vandforsyningen søge erstatningen tilbagebetalt efter dansk rets almindelige tilbagesøgningsregler, fratrukket det eventuelle tab som grundejeren måtte have lidt i den periode, hvor klagen er behandlet, og påbuddet eller forbuddet har været gældende.

Ændringen om at klager over påbud eller forbud efter § 24 a ikke har opsættende virkning afviger fra udgangspunktet i miljøbeskyttelseslovens § 95, hvor det fremgår, at en klage har opsættende virkning for et påbud eller forbud, medmindre Miljø- og Fødevareklagenævnet bestemmer andet. Ændringen er begrundet i ønsket om at klager ikke skal udskyde den beskyttelse af drikkevandet som påbud eller forbud efter § 24 a medfører.

Ændring af § 21 b, stk. 2, i miljøbeskyttelsesloven

Endeligt foretages en ændring i § 21 b, stk. 2, således at forbuddet mod anvendelse af pesticider inden for en radius på 25 m ikke længere gælder, hvis der træffes afgørelse om forbud mod anvendelse af pesticider efter den foreslåede §§ 24 a eller den gældende 26 a. Ændringen vil også betyde, at grundejeren ikke længere vil kunne modtage den årlige godtgørelse som følger af § 64 c, idet vedkommende i stedet vil være omfattet af de erstatningsbestemmelser, der er tilknyttet §§ 24 a og 26 a, hhv. §§ 64 e og 64 e i miljøbeskyttelsesloven.

Tilføjelsen af § 24 a i § 21 b, stk. 2, er begrundet i at sikre sammenhæng med de øvrige beskyttelsesindsatser, der har til formål at beskytte drikkevandet og undgå, at typer forbud, som i deres anvendelsesområde og indhold er ens, gælder i samme område, og at der i øvrigt gives erstatning to gange.

Tilføjelsen af § 26 a i § 21 b, stk. 2, er begrundet i, at Miljøministeriet finder, at afgørelser efter § 26 a inden for en radius af 25 meter fra boringen i praksis i forvejen fører til, at beskyttelsen efter § 21 b, stk. 1, gør at en afgørelse efter § 26 a træder i stedet for beskyttelsen i stk. 1, hvis beskyttelsen er tilsvarende. Formålet med at indsætte § 26 a er således at tydeliggøre dette i selve bestemmelsen og i øvrigt sikre sammenhæng med, hvad der allerede gælder fsva. afgørelser efter § 24, og hvad der kommer til at gælde fsva. den foreslåede § 24 a.

Bekendtgørelsen der udmønter bemyndigelserne i de foreslåede § 24 a, stk. 5, og § 13 f, stk. 3, vil komme i høring i løbet af foråret 2024 med forventet ikrafttræden 1. juli 2024.

BNBO-vejledningen der bl.a. skal uddybe ovenstående regler vil blive opdateret i overensstemmelse med de nye regler.

Ændringerne i vandforsyningsloven og miljøbeskyttelsesloven vil ligeledes træde i kraft d. 1. juli 2024.

Høringssvar bedes sendt til mim@mim.dk med simaj@mim.dk cc og angivelse af journalnummer 2023-6520.

Med venlig hilsen

Simon Jacobsen

Fuldmægtig

+45 24 41 57 93

simaj@mim.dk